Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Ive Žinića, župana Sisačko-moslavačke županije te dužnosnika Romana Rosaveca, zamjenika župana Sisačko-moslavačke županije,** na 38. sjednici, održanoj 8. veljače 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ive Žinića, župana Sisačko-moslavačke županije te dužnosnika Romana Rosaveca, zamjenika župana Sisačko-moslavačke županije, zbog moguće povrede članka 11. stavka 3. ZSSI-a, koja proizlazi iz primitka plaćanja troškova puta, smještaja i ulaznica u Ukrajini i Grčkoj u listopadu i studenom 2017.g. od strane Hrvatskog nogometnog saveza.**
2. **Pozivaju se dužnosnik Ivo Žinić i dužnosnik Roman Rosavec da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 10. travnja 2018.g. zaprimljena neanonimna prijava mogućeg sukoba interesa protiv dužnosnika Ive Žinića, župana Sisačko-moslavačke županije te dužnosnika Romana Rosaveca, zamjenika župana Sisačko-moslavačke županije, pod brojem 711-U-1240-P-143/18-01-3 povodom kojeg se vodi predmet pod brojem: P-143/18. Neanonimna prijava identičnog sadržaja zaprimljena je i pod brojem 711-U-1247-P-143/18-03-3 dana 11. travnja 2018.g.

U prijavi se u bitnome navodi da su navedeni dužnosnici tijekom listopada i studenoga 2017.g. putovali na nogometne utakmice u Ukrajinu i Grčku kao gosti i na trošak Hrvatskog nogometnog saveza, a što proizlazi i iz odgovora dužnosnika Ive Žinića na 4. sjednici Županijske skupštine Sisačko-moslavačke županije, na postavljeni upit člana navedenog predstavničkog tijela. Navodi se da je Sisačko-moslavačka županija platila obnovu prostora za potrebe Nogometnog saveza Sisačko-moslavačke županije putem Zajednice sportskih udruga i saveza Sisačko-moslavačke županije kojoj je Sisačko-moslavačka županija povećala iznos za plaćanje troškova najamnine, a zbog čega je Zajednica sportskih udruga i saveza Sisačko-moslavačke županije premjestila svoje sjedište, iako je besplatno koristila prostor u središtu Grada Siska.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu navedenog Zakona, stoga su i dužnosnik Ivo Žinić povodom obnašanja dužnosti župana Sisačko-moslavačke županije te dužnosnik Roman Rosavec povodom obnašanja dužnosti zamjenika župana Sisačko-moslavačke županije obvezni postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave u svrhu donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Sisačko-moslavačke županije dopisom Broj: 711-I-480-P-143//18-02-17 od12. travnja 2018.g. na okolnosti jesu li dužnosnik Ivo Žinić i/ili dužnosnik Roman Rosavec, putovali na utakmice Hrvatske nogometne reprezentacije u Ukrajinu i Grčku u listopadu i studenome 2017.g., ako jesu tko je pozvao navedene dužnosnike, koja je bila svrha navedenih putovanja te tko je podmirio troškove leta, smještaja i ulaznica za utakmice, visinu navedenih troškova kao i tko je isplatio dnevnice za ista putovanja, zajedno sa dostavom putnog naloga i cjelokupne dokumentacije koja se odnosi na putovanje (pozivno pismo, plan putovanja i sl.) za obojicu dužnosnika. Također, Sisačko-moslavačka županije pozvana je očitovati se na okolnost je li Sisačko-moslavačka županija dodijelila prostore Nogometnom savezu Sisačko-moslavačke županije te plaća li troškove najma ili obnove prostorija u kojima djeluje Nogometni savez Sisačko-moslavačke županije, tko je donio odluku o dodjeli prostora ili sufinanciranju najma/obnove i je li istima prethodio javni natječaj ili drugi postupak dodjele sredstava županije

Na zahtjev Povjerenstva, Sisačko-moslavačka županija očitovala se dopisom, KLASA: 022-06/18-01/33, URBROJ: 2176/01-02-18-2 od 30. travnja 2018.g. u kojem se navodi da su dužnosnici Ivo Žinić i Roman Rosavec na poziv predsjednika Nogometnog saveza Sisačko-moslavačke županije, koji je član Izvršnog odbora Hrvatskog nogometnog saveza, putovali na utakmice Hrvatske nogometne reprezentacije u Ukrajinu i Grčku u listopadu i studenome 2017.g. Nogometni savez Sisačko-moslavačke županije autonomno odlučuje koga će pozvati kao gosta na nogometne utakmice te je troškove puta, smještaja i ulaznica podmirio Hrvatski nogometni savez, a putni nalog za navedena putovanja nije izdan od strane Sisačko-moslavačke županije.

Nadalje se navodi da Sisačko-moslavačka županije nije dodijelila prostore Nogometnom savezu Sisačko-moslavačke županije ni Hrvatskom nogometnom savezu, niti plaća troškove najma ili obnove prostorija u kojima djeluje Nogometni savez Sisačko-moslavačke županije. Županijska skupština Sisačko-moslavačke županije na temelju članka 76. Zakona o sportu u cilju poticanja i promicanja sporta na svom području za svaku kalendarsku godinu utvrđuje javne potrebe u sportu iz svojeg proračuna te nije ranije kao niti danas odobravala sredstva Nogometnom savezu Sisačko-moslavačke županije.

Napominje se da je dužnosnik Ivo Žinić prije stupanja na dužnost župana dugi niz godina aktivno sudjelovao u promicanju razvoja sporta na području Sisačko-moslavačke županije, jedan je od organizatora proslave 20 godina djelovanja Hrvatske reprezentacije svećenika, zajedno sa Sisačkom biskupijom, koja je u gradu Sisku u 2015.g. obilježila svoj jubilej igranjem humanitarne utakmice s reprezentativcima koji su osvojili treće mjesto na Svjetskom nogometnom prvenstvu u Francuskoj 1998.g. te je 2016.g. bio dio tima koji je zajedno s Hrvatskim nogometnim savezom, Nogometnim savezom Sisačko-moslavačke županije te Hrvatskim nogometnim klubom „Segesta“ Sisak organizirao dolazak Hrvatske nogometne reprezentacije u Sisak radi obilježavanja 110 godina rada i djelovanja najstarijeg nogometnog kluba. Dužnosnik Ivo Žinić stalni je suradnik u provedbi sportskih manifestacija svih vrsta sportova u Sisačko-moslavačkoj županiji te pomaže radu mladih i kvalitetnih sportaša te u cilju izgradnje nogometni kampova na područje iste županije, koji bi se koristili i za potrebe Hrvatske nogometne reprezentacije, surađuje s Hrvatskim nogometnim savezom i Nogometnim savezom Sisačko-moslavačke županije.

Također se iznosi da je dužnosnik Roman Rosavec dugogodišnji sportski djelatnik koji svojim radom uvelike potiče razvoj nogometa, a naročito skrbi o razvoju mladih i talentiranih nogometaša, ujedno obavlja i funkciju predsjednika Nogometnog kluba „Dinamo“ iz Osekova, a bio je član Izvršnog odbora Nogometnog saveza Sisačko-moslavačke županije na koju je funkciju podnio ostavku po stupanju na dužnost zamjenika župana. Trenutno obavlja funkciju predsjednika Savjeta Izvršnog odbora Nogometnog saveza Sisačko-moslavačke županije, a kao zamjenik župana sudjeluje u aktivnostima vezanima za razvoj sporta na području Sisačko-moslavačke županije.

Povjerenstvo je izvršilo uvid u Registar udruga na internetskoj stranici Ministarstva uprave. Pod registarskim brojem 03000558 upisana je udruga Nogometni savez Sisačko-moslavačke županije te je pod brojem 03000549 upisana udruga Zajednica sportskih udruga i saveza području Sisačko-moslavačke županije.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Stavkom 4. propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Prema članku 76. stavku 1.Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15. i 91/16.) javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave i Grada Zagreba su programi, odnosno aktivnosti, poslovi i djelatnosti od značaja za jedinicu samouprave te se odnose na poticanje i promicanje sporta, provođenje sportskih aktivnosti djece, mladeži i studenata, djelovanje sportskih udruga, sportskih zajednica i saveza, sportska priprema, domaća i međunarodna natjecanja te opća i posebna zdravstvena zaštita sportaša, planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave i Grad Zagreb i dr.

Sukladno članku 76. stavku 2. istog Zakona programe javnih potreba predlaže sportska zajednica, a programe javnih potreba sportskih aktivnosti djece i mladeži predlažu školski sportski savezi i zajednice. Na temelju članka 76. stavka 4. Zakona programe na prijedlog sportske zajednice, odnosno školskih sportskih saveza, donosi jedinica lokalne i područne (regionalne) samouprave, zajedno s godišnjim proračunom. Člankom 76. stavkom 5. navedenog Zakona propisano je da sredstvima za zadovoljavanje javnih potreba raspolaže sportska zajednica u jedinicama lokalne i područne (regionalne) samouprave i Gradu Zagrebu. Prema stavku 7. istog članka Zakona o izvršenju programa javnih potreba i utrošku sredstava sportska zajednica županije, Grada Zagreba, grada ili općine izvještava jedinicu lokalne odnosno regionalne (područne) samouprave u rokovima propisanima Zakonom o proračunu.

Prema članku 17. Statuta Hrvatskog nogometnog saveza članovi Hrvatskog nogometnog saveza su 20 nogometnih saveza u županijama, Zagrebački nogometni savez, nogometni savezi gradova i nogometni klubovi.

Na temelju očitovanja Sisačko-moslavačke županije, proizlazi da su dužnosnik Ivo Žinić te dužnosnik Roman Rosavec u mjesecima listopadu i studenome 2017.g. dva puta putovali, na poziv predsjednika Nogometnog saveza Sisačko-moslavačke županije, na utakmice Hrvatske nogometne reprezentacije odigrane u Ukrajini i Grčkoj, pri čemu je troškove putovanja, smještaja i ulaznica podmirio Hrvatski nogometni savez te za navedena putovanja nije izdan putni nalog, slijedom čega se može zaključiti da dužnosnici nisu boravili na službenom, već na privatnom putu u drugim državama. Iz istog očitovanja proizlazi da ne postoji poslovni odnos između Sisačko-moslavačke županije te Nogometnog saveza Sisačko-moslavačke županije i Hrvatskog nogometnog saveza odnosno proizlazi kako Sisačko-moslavačka županija nije dodijelila sredstva navedenim savezima u 2018.g. niti u ranijim godinama u postupcima dodjele potpora u sklopu utvrđivanja javnih potreba na području sporta, kao i da su dužnosnici sudjelovali u organizaciji brojnih sportskih aktivnosti i manifestacija prije i nakon stupanja na dužnost župana i zamjenika župana te da dužnosnik Roman Rosavec obavlja i danas funkciju predsjednika nogometnog kluba te savjetnika Izvršnog odbora Nogometnog saveza Sisačko-moslavačke županije.

Nogometni savez Sisačko-moslavačke županije član je Hrvatskog nogometnog saveza, a Sisačko-moslavačka županija donosi Program javnih potreba u sportu, zajedno sa usvajanjem Proračuna, kojim se Zajednici sportskih udruga i saveza Sisačko-moslavačke županije odobravaju sredstva za javne potrebe iz sporta te istim sredstvima raspolaže Zajednica sportskih udruga i saveza Sisačko-moslavačke županije koja raspodjeljuje pojedinim sportskim udrugama i savezima s tog područja.

Povjerenstvo ne raspolaže točnim informacijama koliko iznosi visina plaćenih troškova puta, smještaja i ulaznica u Ukrajini i Grčkoj gdje su boravili dužnosnici u listopadu i studenome 2017.g., ali imajući u vidu da se izvjesno radi o putovanju zrakoplovom, smještaju u hotelijersko-ugostiteljskom objektu u stranim državama u kojima je nastupala Hrvatska nogometna reprezentacija te cijeni ulaznice za ulazak na stadion radi praćenja utakmice Hrvatske nogometne reprezentacije, iznos svakako prelazi dopuštenih 500,00 kn.

U konkretnoj situaciji Hrvatski nogometni savez platio je troškove puta, smještaja i ulaznica dužnosnicima koji izvršavaju dužnost čelnika izvršne vlasti i zamjenika čelnika izvršne vlasti županije, a Nogometni savez Sisačko-moslavačke županije, član je Hrvatskog nogometnog saveza te sportska udruga s područja Sisačko-moslavačke županije. Zajednica sportskih udruga i saveza Sisačko-moslavačke županije predlaže programe javnih potreba u sportu te odlučuje o raspodjeli sredstava pojedinim sportskim udrugama i savezima s područja Sisačko-moslavačke županije za zadovoljenje tih potreba, i to unutar sredstva odobrenih Programom javnih potreba u sportu koji zajedno s proračunom donosi Županijska skupština Sisačko-moslavačke županije. Dužnosnik Ivo Žinić, povodom obnašanja dužnosti župana Sisačko-moslavačke županije, te eventualno i njegov zamjenik Roman Rosavec povodom obnašanja dužnosti zamjenika župana Sisačko-moslavačke županije po ovlasti župana, predlažu donošenje proračuna županije uz koji se donosi i Program javnih potreba u sportu. Navedeno može stvoriti odnos zavisnosti ili obvezu prema pravnoj osobi koja podmiruje troškove puta, smještaja i ulaznica.

Povjerenstvo je iz prikupljenih podataka steklo saznanja koja upućuju na moguću povredu članka 11. stavka 3. ZSSI-a počinjenu od strane dužnosnika Ive Žinića, župana Sisačko-moslavačke županije i dužnosnika Romana Rosaveca, zamjenika župana Sisačko-moslavačke županije, a koja proizlazi iz primitka plaćanja troškova puta, smještaja i ulaznica u Ukrajini i Grčkoj u listopadu i studenom 2017.g. od strane Hrvatskog nogometnog saveza.

Povjerenstvo će od Sisačko-moslavačke županije pribaviti podatke koji se odnose na donošenje Programa javnih potreba u sportu koji se odnose na iznose koji su kroz navedene Programe tijekom godina, a u razdoblju u kojem navedeni dužnosnici obnašaju dužnosti u izvršnoj vlasti Sisačko-moslavačke županije, predloženi i eventualno dodijeljeni Nogometnom savezu Sisačko-moslavačke županije putem sredstava kojima raspolaže Zajednica sportskih udruga i saveza Sisačko-moslavačke županije te o tome pribaviti relevantnu dokumentaciju.

Sukladno članku 39. stavku 3. ZSSI-a, pozivaju se dužnosnik Ivo Žinić i dužnosnik Roman Rosavec da u roku od 15 dana od dana primitka ove odluke dostave Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivo Žinić, elektronička dostava
2. Dužnosnik Roman Rosavec, elektronička dostava
3. Podnositelj prijave
4. Objava na internetskim stranica Povjerenstva
5. Pismohrana